מטא-סקס 94, זהות, גוף ומיניות

מטא-סקס 94, זהות, גוף ומיניות
הייתה תערוכת אמנות שהתקיימה ביוני - יולי 1994 במשכן לאמנות בעין חרוד ובאוקטובר-נובמבר באותה שנה במוזיאון בת ים לאמנות עכשווית. האוצרות הראשיות של התערוכה היו תמי כץ פרימן ותמר אלאור.

משמעות התערוכה מבחינה היסטורית
התערוכה היוותה אבן דרך עבור אמניות רבות שהחלו את דרכן בעולם האמנות הישראלי, אך מעבר לכך, היא היוותה אבן דרך ביצירה של קול נשי ייחודי, ובהכרה כי יש חשיבות למגדר היוצר/ת באמנות. התערוכה נתנה מקום ולגיטימציה לאמנות שנוצרת על ידי נשים ועוסקת בגופניות ובמיניות הנשית מבפנים, בניגוד לאמנות שהייתה נפוצה בישראל עד אותה עת, אמנות גברית שהתמקדה ב"מבט גברי" על האשה. היא הייתה אחת משתי תערוכות מרכזיות שתרמו לסימונו של הפמיניזם כערך וכמגמה נראית בשיח האמנותי .  התערוכה השניה נאצרה על ידי אלן גינתון, ונקראה "הנוכחות הנשית: אמניות ישראליות בשנות השבעים והשמונים" (מוזיאון תל-אביב לאמנות, 1990).

בשנות ה-90, בעקבות מחלת האיידס בעולם המערבי, החלו לעסוק באמנות בעולם בנושאים שקשורים לגוף, למיצי הגוף ולהפרשות. אמנים כמו קיקי סמית (ארצות הברית), גילברט וג'ורג' (לונדון) מישירים מבט לתכנים אלו. התערוכה לקחה חלק גם במגמה זו, בכך שנתנה מקום לאמנות העוסקת בגופניות, מיניות, בזהות הנשית וזהות מינית (ג'נדרית) בכלל. התערוכה נתנה ביטוי גם ליחס אמביוולנטי לפמיניזם.

בשנת 2022 נבחרה התערוכה על ידי וועדה, להשתתף בקורס "קיצור תולדות התערוכות", אשר כלל תערוכות קולקטיביות פורצות דרך.

על התערוכה 
האוצרת תמי כץ פרימן הגתה את התערוכה ב-1993. לאחר שפנתה לגליה בר-אור, מנהלת המשכן לאמנות בעין חרוד להצגת התערוכה, החלה כץ-פרימן להפגש עם אמניות ואמנים במקומות העבודה שלהם, ומתוך שיחות והעלאות נושאים, נרקמו תוכן התערוכה ודרך העמדתה. בשנים אלו כבר הוכרה האמנות הנשית והפמיניסטית ברחבי עולם האמנות הפוסט-מודרני, כעוד ביטוי של ה"אחר" שחדר אל מרכז השיח האמנותי.

השתתפות בתערוכה 
האמנים והאמניות שנבחרו להציג בתערוכה יצרו בטכניקות וחומרים שונים - עבודות וידאו, מיצג, מיצב, צילום, פיסול, ציור וקולאז'. כולם עסקו בדרכים שונות בגוף וגופניות, במיניות במובן של סקס, במובן של ג'נדר או טרנס-ג'נדר.

בתערוכה הציגו:
 גלית אילת
 ענת בצר-שפירא
 טירנית ברזילי
 ניר הוד
 איילת השחר כהן
 מרים כבסה
 מרילו לוין
 אריאן ליטמן-כהן
 הילה לולו לין
 גנית מייזליץ-כסיף
 תמרה מסל
 מקס פרידמן
 ענת צחור
 מיכל שמיר
 מאירה שמש

לקריאה נוספת 
 תמי כץ פרימן; תמר אלאור, מטא-סקס 94, זהות גוף ומיניות, המשכן לאמנות עין חרוד, 1994
 שרי גולן, פמיניזם ומגדר באמנות הישראלית - שני מקרי מבחן אוצרותיים, המדרשה, 2007
גליה יהב, מה מקומה של אמנות פמיניסטית בישראל, באתר הארץ, 9 במרץ 2012

הערות שוליים 

2023 10